ກອງປະຊຸມໃຫຍ່ຜູ້ແທນທົ່ວປະເທດຄັ້ງທີ VIII ແນວໂຮມປະເທດຊາດຫວຽດນາມ ເປັນເຫດການທີ່ສຳຄັນຍິ່ງໃນຊີວິດການເມືອງ ຂອງປະຊາຊົນເຮົາໃນທົ່ວປະເທດ. ຕາງໜ້າຄະນະບໍລິຫານງານສູູກາງພັກ, ຂ້າພະເຈົ້າຂໍຊົມເຊີຍກອງປະຊຸມໃຫຍ່ຢ່າງສຸດອົກສຸດໃຈ, ຊົມເຊີຍບັນດາທ່ານແຂກຜູ້ມີກຽດ, ຊົນເຊີຍບັນດາທ່ານຜູ້ແທນພັວກວ່າຄົນທີ່ມາຈາກທົ່ວປະເທດ ເພື່ອຮ່ວມກອງປະຊຸມໃຫຍ່ ຢູ່ນະຄອນຫຼວງທີ່ສີວິໄລແຫ່ງນີ້. ຜ່ານບັນດາທ່ານຜູ້ແທນ ບັນດາທ່ານຜູ້ອາວຸໂສ ແລະ ບັນດາສະຫາຍ, ຂ້າພະເຈົ້າຂໍຝາກຄວາມຮັກແພງແລະຄຳອວຍໄຊໃຫ້ພອນອັນປະເສີດຂອງຄະນະບໍລິຫານງານສູນກາງພັກກອມມູນິດຫວຽດນາມ ມາຍັງພີ່ນ້ອງຮ່ວມຊາດໃນທົ່ວປະເທດ ແລະ ພີ່ນ້ອງຊາວຫວຽດນາມຢູ່ຕ່າງປະເທດທຸກຖ້ວນໜ້າ.
ໃນບັນຍາກາດມ່ວນຊື່ນຂອງງານມະໂຫລານວັນນີ້, ພວກເຮົາສະທົກສະເທືອນໃຈຄິດຮອດຄິດເຖິງທ່ານປະທານໂຮ່ຈີມິນທີ່ເຄົາລົບຮັກດ້ວຍຄວາມຮູ້ບຸນຄຸນຢ່າງເລິກເຊິ່ງ - ຜູ້ທີ່ໄດ້ສືບທອດ ແລະ ເສີມຂະຫຍາຍມູນເຊື້ອສາມັກຄີ - ບໍ່ເກີດແຫ່ງກຳລັງແຮງອັນໃຫຍ່ຫຼວງຂອງຊາດ. ທ່ານປະທານໂຮ່ຈີມິນ ແມ່ນນັກແນວຄິດໃຫຍ່, ນັກຍຸດທະສາດທີ່ອັດສະລິຍະ, ນັກຈັດຕັ້ງທີ່ຍິ່ງໃຫຍ່, ເປັນຜູ້ກໍ່ຕັ້ງ ແລະ ເປັນຍອດຫົວໃຈຂອງແນວໂຮມແຫ່ງຊາດເປັນເອກະພາບຫວຽດນາມ.
ພັກກອມມູນິດຫວຽດນາມຍາມໃດກໍ່ຕີລາຄາສູງບົດບາດຂອງແນວໂຮມປະເທດຊາດຫວຽດນາມ ແລະ ຮູ້ສຶກດີອົກດີໃຈທີ່ສຸດຕໍ່ການຂະຫຍາຍຕົວ ເຕີບໃຫຍ່ເຂັ້ມແຂງຢ່າງບໍ່ຢຸດຢັ້ງຂອງແນວໂຮມ - ຮູບພາບຂອງກຸ່ມກ້ອນມະຫາສາມັກຄີປວງຊົນທັງຊາດ ຊຶ່ງເປັນປັດໃຈຕັດສິນໄຊຊະນະຂອງການປະຕິວັດຫວຽດນາມ.
ໃນຫ້າປີທີ່ຜ່ານມາ, ເພື່ອສືບຕໍ່ເສີມຂະຫຍາຍມູນເຊື້ອອັນສະຫງ່າງາມ ແລະບັນດາບົດຮຽນອັນລ້ຳຄ່າຂອງແນວໂຮມແຫ່ງຊາດເປັນເອກະພາບຫວຽດນາມໃນຕະຫຼອດເວລາ 80 ກວ່າປີ, ຜ່ານບັນດາສະໄໝການປະຕິວັດ, ແນວໂຮມປະເທດຊາດຫວຽດນາມ ໄດ້ຜັນຂະຫຍາຍປະຕິບັດມະຕິກອງປະຊຸມໃຫຍ່ທົ່ວປະເທດຄັ້ງທີ VII ຂອງແນວໂຮມຢ່າງມີປະສິດທິຜົນ ແລະ ໄດ້ປະກອບສ່ວນອັນໃຫຍ່ຫຼວງຫຼາຍຢ່າງເຂົ້າໃນພາລະກິດປະຕິວັດຂອງຊາດ. ສ່ວນປະກອບທີ່ສຳຄັນທີ່ສຸດຂອງແນວໂຮມແມ່ນ ໄດ້ອອກແຮງເຄື່ອນໄຫວປະກອບສ່ວນເປີດກວ້າງ ປັບປຸງກຸ່ມກ້ອນມະຫາສາມັກຄີປວງຊົນທັງຊາດ ອ້ອມຂ້າງພັກກອມມູນິດຫວຽດນາມ, ສ້າງເປັນກຳລັງແຮງອັນໃຫຍ່ຫຼວງໃຫ້ແກ່ການພັດທະນາຂອງປະເທດຊາດ. ແນວໂຮມໄດ້ສາມັກຄີ ເຕົ້າໂຮມກຳລັງ ແລະ ກໍ່ສ້າງກຸ່ມກ້ອນສາມັກຄີທົ່ວປວງຊົນ ຊຶ່ງບໍ່ພຽງແຕ່ດ້ວຍວຽກງານໂຄສະນາ ຂະຫຍາຍການຈັດຕັ້ງເທົ່ານັ້ນ ຫາກຍັງໄດ້ຜ່ານບັນດາຂະບວນການຮັກຊາດອັນກວ້າງຂວາງ ແລະການຂົນຂວາຍຕົວຈິງຫຼາຍຂະບວນການ ທີ່ມີແຮງດຶງດູດເຕົ້າໂຮມບັນດາຊັ້ນວັນນະປະຊາຊົນເຂົ້າສູ່ການປະຕິບັດບັນດາໜ້າທີ່ການເມືອງໃຫ້ສຳເລັດມີໄຊ ແລະ ເບິ່ງແຍງປົວແປງຊີວິດການເປັນຢູ່ຂອງປະຊາຊົນ. ຂະບວນການທີ່ພົ້ນເດັ່ນແມ່ນບັນດາບັ້ນຂົນຂວາຍ: “ທົ່ວປວງຊົນສາມັກຄີກໍ່ສ້າງຊີວິດວັດທະນະທຳຢູ່ຄຸ້ມຊຸມຊົນ”, “ເພື່ອຜູ້ທຸກຍາກ”, “ຄົນຫວຽດນາມນິຍົມໃຊ້ສິນຄ້າຫວຽດນາມ”,...
ແນວໂຮມໄດ້ຕັ້ງໜ້າຂົນຂວາຍປະຊາຊົນໃຫ້ເຂົ້າຮ່ວມໃນການກໍ່ສ້າງ ແລະ ປະຕິບັດກົດລະບຽບປະຊາທິປະໄຕຢູ່ຮາກຖານ, ເສີມຂະຫຍາຍສິດເປັນເຈົ້າໂດຍກົງໃນວຽກງານຕ່າງໆຢູ່ທ້ອງຖິ່ນ, ພ້ອມກັນນັ້ນກໍປະກອບຄວາມຄິດເຫັນເພື່ອກໍ່ສ້າງພັກ ກໍ່ສ້າງອຳນາດການປົກຄອງ ຊຶ່ງກວມທັງການເຂົ້າຮ່ວມກໍ່ສ້າງແຜນນະໂຍບາຍ ນະໂຍບາຍຂອງພັກ ແລະລັດ, ຕິດຕາມກວດກາ ຕິຊົມຄະນະພັກ, ພະນັກງານ ສະມາຊິກພັກ. ພິເສດ, ແນວໂຮມໄດ້ເຮັດເປັນຢ່າງດີວຽກງານການຂົນຂວາຍ ຈັດຕັ້ງປະຊາຊົນປະຕິບັດການເລືອກຕັ້ງສະມາຊິກສະພາແຫ່ງຊາດຊຸດທີ XIII ແລະ ການເລືອກຕັ້ງສະມາຊິກສະພາປະຊາຊົນຂັ້ນຕ່າງໆ ສະໄໝ 2011 – 2016 ຢ່າງສຳເລັດມີໄຊ. ແນວໂຮມແລະບັນດາອົງການພາກສ່ວນໄດ້ຕັ້ງໜ້າພະຍາຍາມໂຄສະນາ ຂົນຂວາຍປະຕິບັດແນວທາງ ແຜນນະໂຍບາຍຂອງພັກ, ນະໂຍບາຍ ກົດໝາຍຂອງລັດ; ພ້ອມກັນນັ້ນກໍ່ໄດ້ຮັບຟັງ ລວບລວມຄຳເໜີແນະ ແລະ ຄວາມປາຖະໜາຂອງປະຊາຊົນ ເພື່ອສ່ອງແສງໃຫ້ພັກ ແລະລັດ, ເປັນຕົ້ນແມ່ນບັນດາບັນຫາສຳຄັນ ກ່ຽວກັບການເສີມຂະຫຍາຍປະຊາທິປະໄຕ, ພັດທະນາເສດຖະກິດ ວັດທະນະທຳ, ເບິ່ງແຍງດູແລຊີວິດການເປັນຢູ່ຂອງປະຊາຊົນ,... ປະກອບສ່ວນອັນສຳຄັນເຂົ້າໃນການສ້າງຄວາມເຫັນດີເຫັນພ້ອມສັງຄົມ ແລະ ປັບປຸງກຸ່ມກ້ອນມະຫາສາມັກຄີທົ່ວປວງຊົນ.
ແນວໂຮມປະເທດຊາດກໍໄດ້ເອົາໃຈໃສ່ເຖິງການປ່ຽນແປງໃໝ່ແບບວິທີການເຄື່ອນໄຫວ, ຫັນລົງສູ່ພື້ນຖານຢ່າງແຂງແຮງ. ບັນດາຄະນະປະຕິບັດງານແນວໂຮມຢູ່ຄຸ້ມບ້ານ ເປັນກຳລັງຫຼັກແຫຼ່ງໃນວຽກງານຂົນຂວາຍປະຊາຊົນ ແລະ ເປັນຂອດເຊື່ອມສຳພັນຢ່າງມີປະສິດທິຜົນໃນລະບົບການເມືອງຢູ່ຮາກຖານ. ບົດບາດເປັນເຈົ້າການຂອງແນວໂຮມໃນການກໍ່ສ້າງລະບຽບການ, ສ້າງໂຄງການປະສານສົມທົບກັບອຳນາດການປົກຄອງ ແລະ ບັນດາອົງການພາກສ່ວນນັ້ນ ໄດ້ຊ່ວຍໃຫ້ຄະນະພັກແລະອຳນາດການປົກຄອງຂັ້ນຕ່າງໆ ຖອດຖອນໄດ້ບົດຮຽນທີ່ດີຫຼາຍບົດໃນການຊີ້ນຳນຳພາ. ບັນດາອົງການພາກສ່ວນຂອງແນວໂຮມໄດ້ປຸກລະດົມ ແລະ ເສີມຂະຫຍາຍລັກສະນະປະດິດສ້າງຂອງສະມາຊິກ ໃນການກໍ່ສ້າງບັນດາຕົວແບບປະຊາຊົນຄຸ້ມຄອງດ້ວຍຕົນເອງ, ຮັກສາຄວາມສະຫງົບເປັນລະບຽບ, ປົກປັກຮັກສາສິ່ງແວດລ້ອມ, ຂະຫຍາຍວັດທະນະທຳ, ສົ່ງເສີມການສຶກສາ, ເບິ່ງແຍງດູແລຜູ້ຕົກທຸກໄດ້ຍາກ,... ແນວໂຮມປະເທດຊາດຫວຽດນາມ ໄດ້ກາຍເປັນຫຼັງຄາເຮືອນຮ່ວມທີ່ແທ້ຈິງ ເພື່ອໃຫ້ປະຊາຊົນທຸກຊັ້ນວັນນະ, ທຸກຊົນເຜົ່າ, ທຸກສາສະໜາ, ທຸກໄວຮຸ້ນ ແລະ ພີ່ນ້ອງຊາວຫວຽດນາມຢູ່ຕ່າງປະເທດ ເສີມຂະຫຍາຍນ້ຳໃຈຮັກຊາດ ມານະຈິດ ສະຕິປັນຍາ ແລະ ຄວາມສາມາດຂອງຕົນເພື່ອສ້າງສາ ປົກປັກຮັກສາປະເທດຊາດ, ເບິ່ງແຍງດູແລຊີວິດການເປັນຢູ່ຂອງປະຊາຊົນ, ເຂົ້າຮ່ວມການກໍ່ສ້າງໃຫ້ພັກແລະອຳນາດການປົກຄອງໝັ້ນຄົງເຂັ້ມແຂງ, ເພີ່ມທະວີສາຍພົວພັນມິດຕະພາບ ແລະ ການຮ່ວມມືກັບບັນດາປະເທດໃນໂລກ.
ດ້ວຍບັນດາຜົນສຳເລັດທີ່ບັນລຸໄດ້ໃນເວລາທີ່ຜ່ານມາ, ແນວໂຮມປະເທດຊາດສືບຕໍ່ສົມກັບເປັນຜູ້ຕາງໜ້າຂອງປະຊາຊົນ, ເປັນພື້ນຖານການເມືອງຂອງອຳນາດການປົກຄອງ, ເປັນອົງການຈັດຕັ້ງຫຼັກແຫຼ່ງໃນລະບົບການເມືອງຢູ່ປະເທດເຮົາ; ແລະແນວໂຮມປະເທດຊາດກໍ່ສົມກຽດໄດ້ຮັບຫຼຽນໄຊດາວຄຳ (ຄັ້ງທີສອງ) ໂດຍພັກແລະລັດປະດັບໃຫ້ໃນໂອກາດສະເຫຼີມສະຫຼອງວັນສ້າງຕັ້ງແນວໂຮມປະເທດຊາດຄົບຮອບ 80 ປີ (1930-2010).
ຕາງໜ້າຄະນະບໍລິຫານງານສູນກາງພັກ, ຂ້າພະເຈົ້າສະແດງຄວາມຂອບໃຈ ແລະ ຊົມເຊີນຢ່າງສຸດອົກສຸດໃຈຕໍ່ຜົນສຳເລັດຕ່າງໆ ທີ່ແນວໂຮມປະເທດຊາດຂັ້ນຕ່າງໆຍາດມາໄດ້; ສະແດງຄວາມນັບຖືຂອບໃຈຢ່າງສູງຕໍ່ປະຊາຊົນທົ່ວປະເທດ ທີ່ໄດ້ເຊີດຊູນ້ຳໃຈຮັກຊາດ, ສາມັກຄີກັນ, ຕອບສະໜອງສະໜັບສະໜູນ ແລະ ພະຍາຍາມປະຕິບັດບັນດາແຜນນະໂຍບາຍ, ນະໂຍບາຍ ຂອງພັກແລະລັດ, ປະກອບສ່ວນເຂົ້າໃນຜົນສຳເລັດອັນສຳຄັນຕ່າງໆ ຂອງປະເທດເຮົາໃນຊຸມປີທີ່ຜ່ານມາ.
ແຕ່ກໍ່ຕ້ອງຮັບຮູ້ຢ່າງຈິງໃຈວ່າ, ວຽກງານແນວໂຮມກໍ່ຍັງມີຂໍ້ຈຳກັດ, ມີດ້ານບໍ່ຕອບສະໜອງໄດ້ກັບຄວາມຕ້ອງການ. ແບບວິທີການຂົນຂວາຍ ເຕົ້າໂຮມ ກໍ່ສ້າງກຸ່ມກ້ອມສາມັກຄີທົ່ວປວງຊົນຍັງບໍ່ທັນກັບຄວາມຕ້ອງການໃໝ່; ແນວໂຮມຍັງບໍ່ທັນສົມທົບຢ່າງເປັນປະຈຳ ແລະ ຂາດກົນໄກສົມທົບກັບບັນດາອົງການພາກສ່ວນ ໃນການເກັບກຳ ແລະສ່ອງແສງແນວຄິດຈິດໃຈ ຄວາມປາຖະໜາຂອງປະຊາຊົນ; ບັ້ນຂົນຂວາຍ, ຂະບວນການແຂ່ງຂັນຢູ່ບາງແຫ່ງຍັງມີລັກສະນະຮູບການ, ບໍ່ມີປະສິດທິຜົນ; ບົດບາດເປັນຜູ້ຕາງໜ້າ, ປົກປັກຮັກສາຜົນປະໂຫຍດອັນຊອບທຳຂອງປະຊາຊົນ ແລະ ຕິດຕາມກວດກາ, ຕິຊົມສັງຄົມຂອງແນວໂຮມຍັງຖືກຈຳກັດ. ການຈັດຕັ້ງກົງຈັກຂອງຄະນະກຳມະການແນວໂຮມຂັ້ນຕ່າງໆ ໄດ້ຮັບການປັບປຸງບູລະນະຊ້າເກີນຄວນ; ການປ່ຽນແປງໃໝ່ກົນໄກເຄື່ອນໄຫວກໍ່ພົບຄວາມຫຍຸ້ຍາກ; ການແກ້ໄຂຜ່ານຜ່າສະພາບການບໍລິຫານອາດຍາສິດກໍ່ຍັງບໍ່ໄດ້ຮັບຜົນ.
ກອງປະຊຸມໃຫຍ່ຄັ້ງທີ XI ຂອງພັກໄດ້ວາງທິດທາງ ໜ້າທີ່ຂອງການປະຕິວັດຂອງປະເທດເຮົາໃນເວລາຕໍ່ໜ້າຄືດັ່ງນີ້: “ສືບຕໍ່ຍົກສູງຄວາມສາມາດນຳພາ ແລະກຳລັງແຮງສູ້ຮົບຂອງພັກ, ຍູ້ແຮງການປ່ຽນແປງໃໝ່ຢ່າງຮອບດ້ານ; ກໍ່ສ້າງໃຫ້ລະບົບການເມືອງປອດໃສຂາວສະອາດ, ໝັ້ນຄົງເຂັ້ມແຂງ; ເສີມຂະຫຍາຍປະຊາທິປະໄຕ ແລະກຳລັງແຮງແຫ່ງມະຫາສາມັກຄີປວງຊົນທັງຊາດ; ພັດທະນາເສດຖະກິດຢ່າງໄວວາ ໝັ້ນທ່ຽງ; ຍົກສູງຊີວິດດ້ານວັດຖຸແລະຈິດໃຈຂອງປະຊາຊົນ; ຮັກສາສະຖຽນລະພາບດ້ານການເມືອງ - ສັງຄົມ; ເພີ່ມທະວີການເຄື່ອນໄຫວດ້ານການຕ່າງປະເທດ; ປົກປັກຮັກສາເອກະລາດ, ອຳນາດອະທິປະໄຕ, ເອກະພາບ, ຜືນແຜ່ນດິນອັນຄົບຖ້ວນໄວ້ຢ່າງໝັ້ນຄົງ; ສ້າງພື້ນຖານເພື່ອເຖິງປີ 2020 ປະເທດເຮົາກາຍເປັນປະເທດອຸດສາຫະກຳຕາມທິດທັນສະໄໝໂດຍພື້ນຖານ”. ຕໍ່ກັບແນວໂຮມ, ພັກເຮົາກຳນົດວ່າ, ແນວໂຮມປະເທດຊາດຫວຽດນາມເປັນພື້ນຖານການເມືອງຂອງອຳນາດການປົກຄອງປະຊາຊົນ; ເປັນຜູ້ຕາງໜ້າ ປົກປັກຮັກສາສິດ ແລະ ຜົນປະໂຫຍດທີ່ຖືກກົດໝາຍ ຊອບທຳຂອງປະຊາຊົນ; ເຕົ້າໂຮມ, ເສີມຂະຫຍາຍກຳລັງແຮງແຫ່ງຄວາມສາມັກຄີປວງຊົນທັງຊາດ, ປະຕິບັດປະຊາທິປະໄຕ, ເພີ່ມທະວີຄວາມເຫັນດິເຫັນພ້ອມສັງຄົມ; ຕິດຕາມກວດກາ, ຕິຊົມສັງຄົມ, ເຂົ້າຮ່ວມການກໍ່ສ້າງພັກ-ລັດ, ການເຄື່ອນໄຫວການຕ່າງປະເທດປະຊາຊົນ, ປະກອບສ່ວນກໍ່ສ້າງ ແລະ ປົກປັກຮັກສາປະເທດຊາດ.
ລາຍງານການເມືອງຂອງຄະນະກຳມະການສູນກາງແນວໂຮມປະເທດຊາດຫວຽດນາມ ຕໍ່ກອງປະຊຸມໃຫຍ່ຄັ້ງນີ້ ໄດ້ຊາບຊືມຢ່າງເລິກເຊິ່ງບັນດາແນວຄິດ, ທັດສະນະທິ່ລະບຸໄວ້ໃນເອກະສານກອງປະຊຸມໃຫຍ່ຄັ້ງທີ XI ຂອງພັກ, ໃນບັນດາມະຕິຂອງສູນກາງພັກ ແລະ ໄດ້ຕິດແໜ້ນກັບພາກພຶດຕິກຳຄວາມເປັນຈິງຂອງປະເທດ ເພື່ອຕີລາຄາສະພາບການຢ່າງຖືກຕ້ອງ, ວາງທິດທາງ ໜ້າທີ່ ແລະ ວິທີແກ້ໄຂທີ່ແທດເໝາະຕົວຈິງ ໃຫ້ແກ່ສະໄໝ 2014 - 2019. ຂ້າພະເຈົ້າຂໍເນັ້ນໜັກຕື່ມອີກບາງບັນຫາເພື່ອໃຫ້ກອງປະຊຸມໃຫຍ່ປຶກສາພິຈາລະນາ, ຕັດສິນຕົກລົງ.
1- ຕາມຂ້າພະເຈົ້າ, ໜຶ່ງໃນບັນດາໜ້າທີ່ທີ່ປົກຄຸມ ສຳຄັນອັນດັບໜຶ່ງຂອງແນວໂຮມປະເທດຊາດໃນຊຸມປີຕໍ່ໜ້າແມ່ນ ສືບຕໍ່ກໍ່ສ້າງແລະເພີ່ມທະວີກຸ່ມກ້ອນມະຫາສາມັກຄີທົ່ວປວງຊົນ, ເຕົ້າໂຮມປະຊາຊົນທຸກຊັ້ນຄົນຢ່າງກວ້າງຂວາງ, ຮັບປະກັນຄວາມເປັນເອກະພາບຢ່າງສູງ ທາງດ້ານແນວຄິດ ແລະ ການກະທຳ, ສູ້ຊົນປະຕິບັດບັນດາແຜນນະໂຍບາຍ ແນວທາງຂອງພັກ, ນະໂຍບາຍ ກົດໝາຍຂອງລັດໃຫ້ໄດ້ຮັບຜົນສຳເລັດ, ຫັນໄປສູ່ຈຸດໝາຍລວມຄື ຮັກສາເອກະລາດ ອຳນາດອະທິປະໄຕແຫ່ງຊາດໄວ້ຢ່າງໝັ້ນຄົງ, ຮັກສາສະຖຽນລະພາບດ້ານການເມືອງ - ສັງຄົມ, ກໍ່ສ້າງໃຫ້ປະເທດຊາດນັບມື້ນັບຮັ່ງມີເຂັ້ມແຂງແລະສີວິໄລ; ໃຫ້ປະຊາຊົນມີຊີວິດການເປັນຢູ່ອິ່ມໜຳສຳລານ ສົມບູນພູມສຸກ.
ພຶດຕິກຳໄດ້ອະນຸຍາດໃຫ້ພວກເຮົາຖອດຖອນບົດຮຽນອັນເລິກເຊິ່ງທີ່ມີລັກສະນະກົດເກນອອກມາ ນັ້ນຄື: ບໍ່ວ່າວຽກງານໃດ, ເຖິງວ່າໃຫຍ່ຫຼືນ້ອຍ, ຢາກປະຕິບັດມັນໄດ້ຢ່າງສຳເລັດຜົນ, ຈຳເປັນຕ້ອງມີຄວາມສາມັກຄີ, ຕ້ອງມີຄວາມຮ່ວມແຮງຮ່ວມໃຈກັນ, ພາຍໃນເປັນເອກະສັນກັນ, ສັງຄົມເຫັນດີເພັນພ້ອມກັນ; ການປະຕິວັດຢາກກ້າວຂຶ້ນໄດ້ຍິ່ງຕ້ອງກໍ່ສ້າງຄວາມສາມັກຄີອັນໝັ້ນຄົງໜັກແໜ້ນ. ໃນເວລານີ້, ພວກເຮົາກຳລັງຍູ້ແຮງການປ່ຽນແປງໃໝ່, ຫັນເປັນອຸດສາຫະກຳ ທັນສະໄໝ, ສ້າງສາ ແລະ ປົກປັກຮັກສາປະເທດຊາດ ໃນສະພາບແວດລ້ອມທີ່ມີຄວາມສະດວກດີຫຼາຍປະການ, ແຕ່ກໍ່ມີຄວາມຫຍຸ້ງຍາກ ສິ່ງທ້າທາຍບໍ່ໜ້ອຍ ຍ້ອນວ່ານີ້ແມ່ນພາລະກິດໃໝ່ ທີ່ບໍ່ເຄີຍມີມາແຕ່ກ່ອນ, ເຮັດໃຫ້ມີການປ່ຽນປິ້ນໃນຄວາມຄິດ ແບບດຳລົງຊີວິດແລະໃນວິທີດຳເນີນງານ, ຊ້ຳພັດຍັງຖືກກະທົບຍ້ອນການຕ້ານຢັນທຳລາຍຢ່າງຂຸ້ນຂ້ຽວຂອງບັນດາອິດທິກຳລັງສັດຕູ. ເພາະສະນັ້ນ, ກວ່າເວລາໃດໝົດ, ພວກເຮົາຍິ່ງຕ້ອງເພີ່ມທະວີຄວາມສາມັກຄີເປັນເອກະສັນ, ເສີມຂະຫຍາຍກຳລັງແຮງຂອງປວງຊົນທັງຊາດຕາມແນວຄິດໂຮ່ຈີມິນ, ພາຍໃຕ້ການນຳພາຂອງພັກ.
ແນວໂຮມປະເທດຊາດແມ່ນຮູບພາບອັນມີຊີວິດຊີວາຂອງກຸ່ມກ້ອນມະຫາສາມັກຄີທົ່ວປວງຊົນ. ແນວໂຮມຕ້ອງປຸກລະດົມ ເສີມຂະຫຍາຍບົດບາດນຳໜ້າຂອງຊົນຊັ້ນກຳມະກອນ, ກຳລັງບົ່ມຊ້ອນອັນໃຫຍ່ຫຼວງຂອງຊົນຊັ້ນຊາວນາ ຖັນແຖວປັນຍາຊົນ ແລະ ວົງການນັກທຸລະກິດ ໃຫ້ໄດ້ດີກວ່າອີກ, ເພີ່ມທະວີກຸ່ມສຳພັນທະພາບກຳມະກອນ - ຊາວນາ - ປັນຍາຊົນຢ່າງບໍ່ຢຸດຢັ້ງ ເພື່ອເປັນຮາກຖານໃຫ້ແກ່ກຸ່ມກ້ອນມະຫາສາມັກຄີທ່ົວປວງຊົນ. ພ້ອມກັນນັ້ນ, ຍົກສູງບົດບາດຂອງບັນດາບຸກຄົນຜູ້ດີເດັ່ນໃນບັນດາວົງການ, ໃນບັນດາຊົນເຜົ່າ ສາສະໜາ, ໃນຊາວຫວຽດນາມຢູ່ຕ່າງປະເທດ; ເອົາໃຈໃສ່ເຖິງແນວຄິດຈິດໃຈ ຄວາມປາຖະໜາ ແລະ ຜົນປະໂຫຍດຕົວຈິງຂອງແຕ່ລະຊັ້ນຄົນປະຊາຊົນ, ສ້າງເງື່ອນໄຂອຳນວຍຄວາມສະດວກໃຫ້ປະຊາຊົນເສີມຂະຫຍາຍຄວາມສາມາດປະດິດສ້າງ, ປະກອບສ່ວນອັນຕັ້ງໜ້າເຂົ້າໃນພາລະກິດລວມ. ແນວໂຮມຄວນເສີມຂະຫຍາຍປະຊາທິປະໄຕ, ແລກປ່ຽນປຶກສາຫາລືກັນດ້ວຍຄວາມຮັກແພງ, ຮັບປະກັນຄວາມສະເໝີພາບ ເຄົາລົບນັບຖືກັນ ເຂົ້າໃຈຊຶ່ງກັນແລະກັນ; ລົບລ້າງຄວາມອະຄະຕິ ແນວຄິດຕາຍຕົວກ່ຽວກັບອະດີດຕະການ ແລະ ພາກສ່ວນຊົນຊັ້ນ; ຍອມຮັບຄວາມແຕກຕ່າງກັນຕ່າງໆທີ່ບໍ່ຝືນກັບຜົນປະໂຫຍດລວມຂອງຊາດ; ເຮັດຄືແນວໃດໃຫ້ແນວໂຮມຂັ້ນຕ່າງໆກາຍເປັນໃຈກາງທີ່ແທ້ຈິງຂອງຄວາມສາມັກຄີ ເຕົ້າໂຮມທຸກກຳລັງສັງຄົມ, ເປັນບ່ອນທີ່ທຸກຄົນອາດຈະເວົ້າຄຳເວົ້າ ຄວາມຄິດ ຄວາມປາຖະໜາຂອງຕົນ, ປະກອບສະຕິປັນຍາ ເຫື່ອແຮງຂອງຕົນໃຫ້ແກ່ພາລະກິດສ້າງສາ ແລະປົກປັກຮັກສາປະເທດຊາດ.
2- ພວກເຮົາລ້ວນແຕ່ຮູ້ວ່າ ພັດທະນາເສດຖະກິດ - ສັງຄົມແມ່ນໜ້າທີ່ຈຸດໜັກໃຈກາງທີ່ສຳຄັນທີ່ສຸດ. ແນວໂຮມປະເທດຊາດ ຄວນສືບຕໍ່ຖືບົດບາດເປັນແກ່ນສານໃນການຂົນຂວາຍ ຈັດຕັ້ງປະຕິບັດໜ້າທີ່ນີ້ຢ່າງກວ້າງຂວາງ ແລະມີປະສິດທິຜົນ. ສືບຕໍ່ດຳເນີນປະຕິບັດເປັນຢ່າງດີບັນດາບັ້ນຂົນຂວາຍ “ທົ່ວປວງຊົນສາມັກຄີກັນກໍ່ສ້າງຊີວິດວັດທະນະທຳຢູ່ຄຸ້ມຊຸມຊົນ”, “ກໍ່ສ້າງຊົນນະບົດໃໝ່” ແລະບັນດາຂະບວນການແຂ່ງຂັນຮັກຊາດ, ສົ່ງເສີມໃຫ້ທຸກຄົນ ທຸກພາກສ່ວນເສດຖະກິດຕັ້ງໜ້າປະກອບສະຕິປັນຍາ ຊັບສິນເງິນທອງ ເຫື່ອແຮງ ເພື່ອພັດທະນາເສດຖະກິດ, ສ້າງຄວາມຮັ່ງມີອັນຊອບທຳໃຫ້ແກ່ຕົນເອງແລະຄອບຄົວ, ພ້ອມນັ້ນກໍ່ເຊີດຊູລັກສະນະປະຊາຄົມ ແລະມູນເຊື້ອແຫ່ງຄວາມເມດຕາ, ເຂົ້າຮ່ວມການຫລຸດຜ່ອນຄວາມທຸກຍາກ, ເບິ່ງແຍງດູແລຊີວິດຂອງຜູ້ທີ່ມີຄຸນງາມຄວາມດີຕໍ່ຊາດ, ເຮັດການກຸສົນ ຊ່ວຍເຫຼືອບັນດາຄອບຄົວທຸກຍາກ ຄອບຄົວແລະບຸກຄົນທີ່ພົບຄວາມຫຍຸ້ງຍາກ, ຊ່ວຍເຫຼືອກັນຍົກສູງຄຸນນະພາບຊີວິດ. ຂົນຂວາຍປະຊາຊົນປະຕິບັດການປະຢັດ, ສ້າງແຫຼ່ງພະລັງຕື່ມອີກເພື່ອລົງທຶນກໍ່ສ້າງກິດຈະການຕ່າງໆ ເປີດກວ້າງແລະພັດທະນາການຜະລິດ ທຸລະກິດ, ປະຕິບັດແຜນນະໂຍບາຍເຕີບໂຕເສດຖະກິດໃຫ້ສຳເລັດຜົນ ໄປຄຽງຄູ່ກັບພັດທະນາວັດທະນະທຳ, ຮັບປະກັນຄວາມກ້າວໜ້າ ແລະ ຍຸດຕິທຳສັງຄົມ.
ປະຕິບັດມະຕິກອງປະຊຸມສູນກາງພັກຄັ້ງທີ 9 ສະໄມໝທີ XI ວ່າດ້ວຍການກໍ່ສ້າງ ແລະ ພັດທະນາວັດທະນະທຳ, ຄົນຫວຽດນາມ ຢ່າງມີປະສິດທິຜົນ; ໃນນັ້ນມີວຽກທີ່ສຳຄັນທີ່ສຸດຄື ຕ້ອງສ້າງໃຫ້ມີການຫັນປ່ຽນຢ່າງແຂງແຮງໃນການກໍ່ສ້າງຄົນຫວຽດນາມ ໃຫ້ເປັນຄົນທີ່ພັດທະນາຮອບດ້ານ ມີຄຸນສົມບັດ ມີບຸກຄະລິກລັກສະນະດີ; ກໍ່ສ້າງສິ່ງແວດລ້ອມວັດທະນະທຳທີ່ສົດໃສ. ຮັກສາແລະເສີມຂະກຍາຍບັນດາຄຸນຄ່າວັດທະນະທຳມູນເຊື້ອ, ລົບລ້າງຄວາມຊິນເຄີຍແລະປະເພນີທີ່ຫຼ້າຫຼັງ; ກໍ່ສ້າງ, ເພີ່ມພູນຄູນສ້າງບັນດາຄຸນຄ່າວັດທະນະທຳໃໝ່ທີ່ກ້າວໜ້າ ທັນສະໄໝ, ສອດຄ່ອງກັບສິສັນແຫ່ງຊາດ. ຂ້າພະເຈົ້າຂໍສະເໜີໃຫ້ແນວໂຮມປະເທດຊາດສົມທົບຢ່າງແໜ້ນແຟ້ນກັບບັນດາຂະແໜງການ ແລະບັນດາອົງການພາລະບົດບາດ ຍູ້ແຮງການຂົນຂວາຍກໍ່ສ້າງສັງຄົມຮ່ຳຮຽນ, ຄອບຄົວວັດທະນະທຳ, ແບບແຜນດຳລົງຊີວິດອາລະຍະທຳ, ເຮັດໃຫ້ແບບດຳລົງຊີວິດມີວັດທະນະທຳ ຊືມເລິກເຂົ້າໄປໃນແຕ່ລະເຂດຊຸມຊົນ ແຕ່ລະຄອບຄົວ, ໃນປະຊາຊົນແຕ່ລະຄົນ, ເປັນຕົ້ນແມ່ນຊາວໜຸ່ມ ເຍົາວະຊົນ, ແລະ ໄດ້ສະແດງອອກຢູ່ທົ່ວທຸກແຫ່ງ ໃນທຸກເວລາ. ໃຫ້ຄວາມສຳຄັນຕໍ່ການກໍ່ສ້າງສະຕິປະຕິບັດຕາມກົດໝາຍ ລະບຽບວິໄນ, ຮັກສາຄວາມເປັນລະບຽບຮຽບຮ້ອຍສາທາລະນະ, ຮັກສາອະນາໄມສິ່ງແວດລ້ອນ, ກໍ່ສ້າງແບບແຜນສີວິໄລໃນການແຕ່ງດອງ, ງານບຸນ, ງານສົບ. ເດັດດ່ຽວຕຳໜິວິຈານ, ກ່າວປະນາມຕໍ່ສິ່ງລາມົກອະນາຈານ, ໄພສັງຄົມ, ການດຳລົງຊີວິດແບບຊອດກະຈາ, ເອົາຕາມແບບຕ່າງປະເທດໂດຍບໍ່ມີການຄັດເລືອກ; ຕໍ່ສູ້ກັບບັນດາການກະທຳທີ່ໄຮ້ວັດທະນະທຳ ຝືນວັດທະນະທຳ.
3- ດ້ວຍບົດບາດເປັນສຳພັນທະພາບດ້ານການເມືອງ, ເປັນອົງການຈັດຕັ້ງທີ່ກວ້າງຂວາງຂອງປະຊາຊົນ, ເປັນພື້ນຖານການເມືອງ ຂອງອຳນາດການປົກຄອງ, ແນວໂຮມປະເທດຊາດຄວນສືບຕໍ່ຂົນຂວາຍໃຫ້ປະຊາຊົນເຂົ້າຮ່ວມໃນການກໍ່ສ້າງພັກ, ກໍ່ສ້າງອຳນາດການປົກຄອງ, ປັບປຸງໃຫ້ລະບົບການເມືອງນັບມື້ນັບໝັ້ນຄົງເຂັ້ມແຂງ. ປະຕິບັດພາລະບົດບາດຂອງຕົນໃຫ້ດີກວ່າອີກ ໃນການຕິດຕາມກວດກາແລະຕິຊົມສັງຄົມ ຕໍ່ກັບບັນດາອົງການຈັດຕັ້ງພັກ ແລະ ອົງການອຳນາດການປົກຄອງ, ກວມທັງການຕິດຕາມກວດກາພະນັກງານ ສະມາຊິກພັກ, ສະມາຊິກຜູ້ແທນທີ່ປະຊາຊົນເລືອກຕັ້ງຂຶ້ນ, ຂ້າລັດຖະການ ລັດຖະກອນຂອງອົງການລັດຂັ້ນຕ່າງໆ; ຕັ້ງໜ້າເຂົ້າຮ່ວມການຕ້ານພະຍາດອາດຍາສິດ ການສໍ້ລາດບັງຫຼວງ ແລະຄວາມຟຸມເຟືອຍ, ເຮັດໃຫ້ການຈັດຕັ້ງພັກ ແລະກົງຈັກອຳນາການປົກຄອງຂັ້ນຕ່າງໆ ມີຄວາມປອດໃສຂາວສະອາດ ໝັ້ນຄົງເຂັ້ມແຂງຢ່າງແທ້ຈິງ, ເປັນຂອງປະຊາຊົນ ແລະເພື່ອປະຊາຊົນຢ່າງແທ້ຈິງ. ເປັນເຈົ້າການປະກອບຄວາມຄິດຄວາມເຫັນກັບພັກ ແລະ ລັດ ໃນການວາງກຳນົດກົນໄກ ນະໂຍບາຍ, ເປັນຜູ້ຕິຊົມສັງຄົມທີ່ຫຼັກແຫຼມ ຈິງໃຈ ເພື່ອຊ່ວຍໃຫ້ພັກແລະອຳນາດການປົກຄອງ ດັດສົມດ້ວຍຕົນເອງ, ປັບປຸງບູລະນະດ້ວຍຕົນເອງ ເພື່ອຊີ້ນຳນຳພາໄດ້ດີກວ່າອີກ. ໃນປີທີ່ຜ່ານມາ, ເດືອນທັນວາ 2013, ກົມການເມືອງສູນກາງພັກໄດ້ປະກາດໃຊ້ ກົດລະບຽບວ່າດ້ວຍການຕິດຕາມກວດກາ ແລະ ຕິຊົມສັງຄົມ ຂອງແນວໂຮມປະເທດຊາດຫວຽດນາມ ແລະ ບັນດານອົງຄະນະການເມືອງ - ສັງຄົມ ແລະ ຂໍ້ກຳນົດວ່າດ້ວຍການທີ່ແນວໂຮມປະເທດຊາດຫວຽດນາມ, ບັນດາອົງຄະນະການເມືອງ - ສັງຄົມ ແລະປະຊາຊົນ ເຂົ້າຮ່ວມປະກອບຄວາມຄິດຄວາມມເຫັນກໍ່ສ້າງພັກ, ອຳນາດການປົກຄອງ. ນີ້ແມ່ນບັນດາຂໍ້ກຳນົດອັນພື້ນຖານ ທີ່ສ້າງເງື່ອນໄຂໃຫ້ແນວໂຮມຜັນຂະຫຍາຍການເຄື່ອນໄຫວຕິດຕາມກວດກາໃນໄລຍະເວລາຕໍ່ໜ້າ. ຂ້າພະເຈົ້າຫວັງທີ່ສຸດ ແລະ ເຊື່ອໝັ້ນວ່າແນວໂຮມປະເທດຊາດຈະເຮັດວຽກງານນີ້ໄດ້ເປັນຢ່າງດີ.
4- ແນວໂຮມປະເທດຊາດຫວຽດນາມຄວນສືບຕໍ່ປ່ຽນແປງໃໝ່ເນື້ອໃນ ແລະ ແບບວິທີການເຄື່ອນໄຫວຕາມທິດໃກ້ຊິດຕິດແທດກັບປະຊາຊົນ, ຫັນລົງສູ່ຮາກຖານ, ແທດເໝາະຕົວຈິງ ມີປະສິດທິຜົນແທ້ໆ, ຫຼີກລ່ຽງການເຮັດແບບບໍລິຫານຮູບການ. ຂະບວນການຕ່າງໆຄວນເອົາໃຈໃສ່ຕອບສະໜອງຖືກຕ້ອງຕາມຄວາມປາຖະໜາ ແລະ ຜົນປະໂຫຍດອັນຊອບທຳຂອງປະຊາຊົນ, ແກ້ໄຂບັນດາບັນຫາອັນຮີບດ່ວນຂອງປະຊາຊົນ; ສາມັກຄີ ເຕົ້າໂຮມປະຊາຊົນເຂົ້າໃນການປະຕິບັດບັນດາແຜນນະໂຍບາຍ ນະໂຍບາຍຂອງພັກແລະລັດ, ເຂົ້າຮ່ວມການກໍ່ສ້າງ ຕິດຕາມກວດກາ ແລະ ປົກປັກຮັກສາພັກ-ລັດ; ເຂົ້າຮ່ວມການຄຸ້ມຄອງສັງຄົມ, ປະກອບສ່ວນເພີ່ມທະວີສາຍພົວພັນອັນສະໜິດແໜ້ນລະຫວ່າງປະຊາຊົນ ກັບພັກແລະລັດ. ຖືເປັນສຳຄັນການເປີດກວ້າງແບບຢ່າງທີ່ດີເດັ່ນ, ຕຳໜິວິຈານວຽກເຮັດທີ່ບໍ່ດີ, ແກ້ໄຂຜ່ານຜ່າລັກສະນະຮູບການ. ຢາກໄດ້ຄືແນວນັ້ນ, ຕ້ອງຍົກສູງຄຸນນະພາບຂອງຖັນແຖວພະນັກງານ, ກ່ອນອື່ນໝົດແມ່ນພະນັກງານທີ່ເຄື່ອນໄຫວສະເພາະກິດຢູ່ຂັ້ນຕ່າງໆ; ເອົາໃຈໃສ່ເປັນສຳຄັນເຖິງການສົມທົບກັບອຳນາດການປົກຄອງ ແລະ ອົງການຈັດຕັ້ງພາກສ່ວນຕ່າງໆ ຕາມບັນດາກົດລະບຽບ ໂຄງການ ແຜນການອັນລະອຽດ ເພື່ອສ້າງເປັນກຳລັງແຮງຂອງທັງລະບົບການເມືອງໃນການປະຕິບັດໜ້າທີ່ລວມ. ວຽກງານຂົນຂວາຍປະຊາຊົນ ແມ່ນພາລະກິດຂອງທົ່ວພັກ ທົ່ວປວງຊົນ, ຂອງທົ່ວທັງລະບົບການເມືອງ, ແຕ່ແນວໂຮມຖືບົດບາດເປັນແກ່ນສານ.
ພັກກອມມູນິດຫວຽດນາມເປັນຜູ້ນຳພາ, ພ້ອມກັນນັ້ນກໍ່ເປັນພາກສ່ວນທີ່ສຳຄັນຂອງແນວໂຮມປະເທດຊາດຫວຽດນາມ. ພັກມີໜ້າທີ່ຮັບຜິດຊອບປະກອບສ່ວນອັນຕັ້ງໜ້າເພື່ອໃຫ້ແນວໂຮມເຮັດຫຼ້ອນພາລະໜ້າທີ່ຂອງຕົນ. ໃນຊຸມປີທີ່ຜ່ານມາ, ບັນດາຄະນະພັກ, ການຈັດຕັ້ງພັກໄດ້ມີຄວາມພະຍາຍາມຫຼາຍຢ່າງ ໃນການນຳພາແນວໂຮມປະຕິບັດໜ້າທີ່ຂອງພັກ ແລະຂອງຊາດ. ແຕ່ວ່າ, ຢູ່ບາງບ່ອນ, ຄະນະພັກ, ພະນັກງານ ສະມາຊິກພັກ ຮັບຮູ້ຍັງບໍ່ທັນຄົບຖ້ວນແລະເລິກເຊິ່ງກ່ຽວກັບບົດບາດຂອງແນວໂຮມປະເທດຊາດ, ກ່ຽວກັບຄວາມສຳຄັນຂອງວຽກງານແນວໂຮມ, ກ່ຽວກັບໜ້າທີ່ກໍ່ສ້າງກຸ່ມກ້ອນມະຫາສາມັກຄີທົ່ວປວງຊົນ, ດັ່ງນັ້ນ ວຽກງານແນວໂຮມຈຶ່ງບໍ່ໄດ້ຮັບການເອົາໃຈໃສ່ໃຫ້ຖືກລະດັບ. ບາງບັນຫາກ່ຽວກັບກົນໄກ ນະໂຍບາຍຕໍ່ກັບແນວໂຮມກໍ່ຍັງບໍ່ທັນໄດ້ຮັບການແກ້ໄຂໃຫ້ເໝາະສົມ, ດັ່ງນັ້ນ ການເຄື່ອນໄຫວຂອງແນວໂຮມຈຶ່ງພົບຄວາມຫຍຸ້ງຍາກຫຼາຍຢ່າງ.
ໂດຍຊາບຊືມຈິດໃຈມະຕິກອງປະຊຸມໃຫຍ່ຄັ້ງທີ XI ແລະບັນດາມະຕິຂອງຄະນະບໍລິຫານງານສູນກາງພັກ, ຂ້າພະເຈົ້າສະເໜີໃຫ້ບັນດາຄະນະພັກ ແລະ ອົງການອຳນາດການປົກຄອງ ຈົ່ງສືບຕໍ່ເອົາໃຈໃສ່ຊີ້ນຳ ແລະສົມທົບຢ່າງແໜ້ນແຟ້ນກວ່າອີກກັບແນວໂຮມ, ບູລະນະກົນໄກເຄື່ອນໄຫວ ແລະນະໂຍບາຍຕໍ່ກັບວຽກງານແນວໂຮມ ເພື່ອແນໃສ່ເພີ່ມທະວີກຸ່ມກ້ອນມະຫາສາມັກຄີທົ່ວປວງຊົນ ແລະ ຍົກສູງຄຸນນະພາບວຽກງານແນວໂຮມໃນສະພາບການໃໝ່. ບັນດາຄະນະພັກແລະການຈັດຕັ້ງພັກ, ບັນດາອົງການອຳນາດການປົກຄອງ, ພະນັກງານ ສະມາຊິກພັກ, ຂ້າລັດຖະການ ຈົ່ງຍົກສູງຄວາມຮັບຜິດຊອບເພື່ອປະຕິບັດໜ້າທີ່ທີ່ໄດ້ວາງໄວ້ໃຫ້ໄດ້ເປັນຢ່າງດີ; ພ້ອມກັນນັ້ນກໍ່ຕ້ອງຮັບຟັງ, ຮ່ຳຮຽນ, ຮັບເອົາ, ແກ້ໄຂຄວາມຫຍຸ້ງຍາກ ຂໍ້ຄົງຄ້າງຂອງປະຊາຊົນໂດຍກົງ, ເຮັດວຽກງານຂົນຂວາຍປະຊາຊົນໃຫ້ດີ.
ດ້ວຍຄວາມຕັດສິນໃຈໃໝ່, ບັນຍາກາດໃໝ່ຂອງກອງປະຊຸມໃຫຍ່ຄັ້ງທີ VIII ແນວໂຮມປະເທດຊາດຫວຽດນາມ, ພວກເຮົາເຊື່ອໝັ້ນວ່າ ໃນຊຸມປີສະເພາະໜ້າ, ແນວໂຮມປະເທດຊາດຂັ້ນຕ່າງໆ ຈະສືບຕໍ່ເຄື່ອນໄຫວຢ່າງຂະຫຍັນຂັນເຄື່ອນ, ປະດິດສ້າງ, ປ່ຽນແປງໃໝ່, ມີປະສິດທິຜົນ, ປະກອບສ່ວນເຕົ້າໂຮມບັນດາຊັ້ນວັນນະປະຊາຊົນນັບມື້ນັບກວ້າງຂວາງ ໃນກຸ່ມກ້ອນມະຫາສາມັກຄີປວງຊົນທັງຊາດ, ເພີ່ມທະວີການພົວພັນຕິດແທດແບບເລືອດເນື້ອລະຫວ່າງປະຊາຊົນ ກັບພັກ ແລະ ອຳນາດການປົກຄອງ, ສ້າງເປັນກຳລັງແຮງອັນໃຫຍ່ຫຼວງເພື່ອສ້າງສາ ແລະ ປົກປັກຮັກສາປະເທດຊາດ.
ສາມັກຄີ, ສາມັກຄີ, ມະຫາສາມັກຄີ,
ສຳເລັດຜົນ, ສຳເລັດຜົນ, ສຳເລັດຜົນຢ່າງໃຫຍ່ຫຼວງ!./.
ຂຽນໂດຍ: ຫງວຽນຝູຈ້ອງ
ເລຂາທິການໃຫຍ່ຄະນະບໍລິຫານງານສູນກາງພັກກອມມູນິດຫວຽດນາມ
--------------------------------
* ຫົວຂໍ້ໂດຍວາລະສານກອມມູນິດແຕ່ງ.
ບົດນີ້ໄດ້ລົງພິມໃນວາລະສານກອມມູນິດ ສະບັບທີ 864 (ເດືອນຕຸລາ 2014)